
Reja: 
1. Matematik muammolarni yechishda Polea yondashuvining to‘rt bosqichi: muammoni tushunish; reja tuzish; rejani amalga oshirish; ortga nazar.
2. Polea yondashuvini amalga oshirish strategiyalari
Kirish 

Matematik masala - bu odatda aniq shartlari va yechimiga olib boruvchi algoritmlari mavjud bo‘lgan topshiriq. Matematik masalalarda:
· Shartlar: Aniq va tushunarli berilgan.
· Yechimga olib boruvchi yo‘l: Avvaldan ma'lum yoki ilgari o‘rganilgan usullar orqali topiladi.
· Asosiy maqsad: Berilgan usul yoki algoritmni qo‘llash.
· Misol:
· To‘g‘ri to‘rtburchakning perimetri berilgan bo‘lsa, uning tomonlarini hisoblang.
· Kvadrat ildizni topish yoki tenglama yechish.
Matematik muammo esa, odatda, noaniqliklarni o‘z ichiga oladi va uni yechish uchun ijodiy fikrlash, yangi yondashuvlar va strategiyalarni talab qiladi. Matematik muammolar:
· Shartlar: To‘liq yoki aniq bo‘lmasligi mumkin. Ayrim hollarda qo‘shimcha ma'lumotlarni topish kerak bo‘ladi.
· Yechimga olib boruvchi yo‘l: Ma'lum emas yoki bir necha variantda yechim bo‘lishi mumkin.
· Asosiy maqsad: Yangi bilimlarni ishlab chiqish yoki mavjud bilimlarni kengaytirish.
· Misol:
· Tabiatdagi hodisalarni kuzatib, ularga matematik model yaratish.
· Muammoni yechish strategiyasini ishlab chiqish.
Asosiy farqlar:
	Jihatlar
	Matematik masala
	Matematik muammo

	Shartlarning aniqligi
	Aniqligi yuqori.
	Noaniq yoki to‘liq bo‘lmasligi mumkin.

	Yechim yo‘li
	Ma'lum va belgilangan.
	Noaniq, ijodiy yondashuv talab etiladi.

	O‘qitishdagi roli
	Mavzuni mustahkamlash uchun ishlatiladi.
	O‘quvchilar fikrlash va izlanish ko‘nikmasini rivojlantirish uchun.

	Natija
	Yechim ko‘pincha bitta bo‘ladi.
	Ko‘p yoqlama yechimlar yoki ochiq savollar bo‘lishi mumkin.


Umumiy jihatlari: har ikkala tur ham matematik fikrlashni rivojlantiradi va o‘quvchilarni nazariy bilimlardan amaliy foydalanishga yo‘naltiradi. Masalalar odatda muammolarga kirish uchun bosqich sifatida xizmat qiladi.
Muammolarni yechish inson faoliyatining ajralmas qismi bo‘lib, bu jarayonni tizimli va samarali tashkil qilishda matematik yondashuv muhim ahamiyatga ega. 
Matematik muammo quyidagi topshiriqlarni o‘z ichiga oladi
· Muammoga duch kelgan o'quvchi uning yechimini topishga urunib ko'radi, harakat qiladi.
· Dastlab muammo yechimni topishi uchun o'quvchida tegishli algoritm bo'lmaydi. 
(Agar tayyor algoritm (tartibga asoslangan ketma-ket qoidalar) mavjud bo'lsa, bu endi muammo emas balki, bu mashqqa aylanadi).
· O'quvchi muammoni hal qilish uchun qandaydir tizimli (masalan, Polya) yondashuviga ega bo'lishi kerak.
· Shunigdek, o'quvchi muammoning yechimi topishi uchun tegishli tadqiqot usullarini ham egallagan bo’lishi kerak. (tadqiqot usullari = evristika)
Polea yondashuvi – matematik va boshqa turdagi muammolarni hal qilishda ishlatiladigan, keng e’tirof etilgan metodikadir. Ushbu yondashuv XX asr matematik va pedagogi Jorj Polea tomonidan ishlab chiqilgan. 

1. Polea yondashuvining to‘rt bosqichi: muammoni tushunish; reja tuzish; rejani amalga oshirish; ortga nazar.

Polea metodining to‘rt asosiy bosqichi mavjud:
Muammoni tushunish
Muammoni hal qilishdan oldin uning mohiyatini to‘liq tushunish zarur. Ushbu bosqich quyidagi savollarga javob topishni o‘z ichiga oladi:
· Muammo nima haqida?
· Berilgan ma’lumotlar va shartlar qanday?
· Maqsad nima, nimani topish kerak?
· Muammo qanday shaklda ifodalangan (matematik tenglama, so‘zli masala va hokazo)?
Shuningdek, muammoni aniq tushunish uchun:
· Berilgan ma’lumotlarni tahlil qilish;
· Rasm yoki diagramma chizish;
· Muammoni sodda shaklda qayta ifodalash mumkin.
Reja ishlab chiqish
Muammoni tushunganingizdan so‘ng uni yechish uchun strategiya ishlab chiqish lozim. Bu bosqichda:
· Muammo bilan bog‘liq bo‘lgan ilgari o‘rganilgan metodlarni eslab ko‘ring.
· Muammoning o‘xshash turlarini qanday hal qilganingizni ko‘rib chiqing.
· Yechimga olib boradigan usullarni taklif qiling.
Savollar:
· Muammoni kichik qismlarga ajratish mumkinmi?
· Qanday formulalar, qonunlar yoki qoidalar bu yerda qo‘llanilishi mumkin?
· Qaysi yo‘l eng samarali bo‘ladi?
Rejani tuzishda muammoni turli usullar orqali ko‘rib chiqish, muqobil variantlarni aniqlash va qaysi biri eng mos ekanligini belgilash muhim.

 Rejani amalga oshirish
Bu bosqichda rejada belgilangan harakatlarni ketma-ket bajarish lozim. Har bir bosqichda ehtiyotkorlik bilan ishlash va xatolikka yo‘l qo‘ymaslik kerak.
Amalga oshirish strategiyalari:
1. Tizimli yondashuv: Har bir qadamni aniq tartibda bajaring va uni hujjatlashtiring.
2. Sinov va xato usuli: Qiyin bosqichlarda muammoning kichik qismlarini yechib ko‘ring.
3. Vizualizatsiya: Diagrammalar yoki grafiklardan foydalanib, masalani vizual tarzda tasavvur qiling.
4. Qo‘shimcha resurslardan foydalanish: Kitoblar, qo‘llanmalar yoki onlayn manbalarni tekshiring.
5. Hamkorlik: Agar yechimda qiyinchilikka duch kelsangiz, hamkasblar yoki guruh bilan maslahat qiling.
Tavsiyalar:
· Har bir qadamni tushunib va asoslab bajaring.
· Hisoblashlarni aniq va to‘g‘ri qiling.
· Yechimning har bir bosqichini nazorat qilib boring.
Agar birinchi urinish muvaffaqiyatsiz tugasa, reja yoki strategiyani qayta ko‘rib chiqing.

Ortga nazar
Yechimni topganingizdan so‘ng uni tekshirish va tahlil qilish zarur. Bu bosqich quyidagilarni o‘z ichiga oladi:
· Yechim shartlarni qanoatlantiradimi?
· Javobni boshqa usul bilan tekshirish mumkinmi?
· Yechim mantiqiy va aniqmi?
Shuningdek:
· Yechimni qisqacha yozib chiqish.
· Olingan natijadan kelib chiqib, xulosa qilish va muammoni yanada umumlashtirish.

Polya yondashuvining afzalliklari
· Muammolarni hal qilishda tizimli yondashuvni shakllantiradi.
· O‘quvchilarda tahlil qilish, rejalashtirish va mustaqil fikrlash ko‘nikmalarini rivojlantiradi.
· Turli xil muammolarni samarali hal qilishda yordam beradi.

Amaliy misol: “Agar avtomobil 2 soatda 120 km masofa bosib o‘tsa, uning o‘rtacha tezligini toping.”
1. Muammoni tushunish:
· Ma’lum: vaqt = 2 soat, masofa = 120 km.
· Topish kerak: o‘rtacha tezlik.
2. Reja tuzish:
· O‘rtacha tezlikni hisoblash uchun formuladan foydalanamiz: v = s/t.
3. Rejani amalga oshirish:
· v = s/t= 60 km/soat.
4. Yechimni tekshirish va tahlil qilish:
· Formulani qayta tekshiramiz, natija to‘g‘ri.
· Javob: 60 km/soat.
Polya yondashuvi har qanday turdagi masalani hal qilishda o‘zining universalligi bilan ajralib turadi va bu jarayonni tartibga solishda o‘quvchilarga katta yordam beradi.

